CELEX: 32015D1894
Language: mt
Date: 2015-10-05 00:00:00
Title: Deċiżjoni tal-Kunsill (UE) 2015/1894 tal-5 ta' Ottubru 2015 dwar il-konklużjoni tal-Protokoll bejn l-Unjoni Ewropea u r-Repubblika tal-Kap Verde li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija dwar is-Sajd bejn il-Komunità Ewropea u r-Repubblika tal-Kap Verde

22.10.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 277/4
            
         DEĊIŻJONI TAL-KUNSILL (UE) 2015/1894
   tal-5 ta' Ottubru 2015
   dwar il-konklużjoni tal-Protokoll bejn l-Unjoni Ewropea u r-Repubblika tal-Kap Verde li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija dwar is-Sajd bejn il-Komunità Ewropea u r-Repubblika tal-Kap Verde
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43 tiegħu, flimkien mal-Artikolu 218(6)(a) u l-Artikolu 218(7) tiegħu,
   Wara li kkunsidra l-proposta tal-Kummissjoni Ewropea,
   Wara li kkunsidra l-approvazzjoni tal-Parlament Ewropew,
   Billi:
   
               (1)
            
            
               Fid-19 ta' Diċembru 2006, il-Kunsill approva, billi adotta r-Regolament (KE) Nru 2027/2006 (1), il-Ftehim ta' Sħubija fis-settur tas-sajd bejn il-Komunità Ewropea u r-Repubblika tal-Kap Verde (minn hawn 'il quddiem “il-Ftehim”). Il-Protokoll miftiehem bejn l-Unjoni Ewropea u r-Repubblika tal-Kap Verde li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija dwar is-Sajd bejn iż-żewġ Partijiet (2) skada fil-31 ta' Awwissu 2014.
            
         
               (2)
            
            
               L-Unjoni nnegozjat protokoll ġdid (minn hawn 'il quddiem “il-Protokoll”) għall-Ftehim mar-Repubblika tal-Kap Verde li jagħti opportunitajiet ta' sajd lill-bastimenti tal-Unjoni fiż-żona tas-sajd li fiha r-Repubblika tal-Kap Verde teżerċita s-sovranità u l-ġurisdizzjoni tagħha f'dak li għandu x'jaqsam is-sajd.
            
         
               (3)
            
            
               Bid-Deċiżjoni 2014/948/UE (3), il-Kunsill awtorizza l-iffirmar u l-applikazzjoni provviżorja ta' dan il-Protokoll, mingħajr ħsara għall-konklużjoni ulterjuri tiegħu.
            
         
               (4)
            
            
               Il-Ftehim stabbilixxa Kumitat Konġunt li għandu jimmonitorja l-applikazzjoni tiegħu. Min-naħa l-oħra, b'mod konformi mal-Protokoll, il-Kumitat Konġunt jista' japprova ċerti emendi li jsirulu. Sabiex jiffaċilita l-approvazzjoni ta' tali emendi, huwa xieraq li l-Kummissjoni Ewropea tingħata s-setgħa, soġġett għal kundizzjonijiet speċifiċi, biex tapprovahom skont proċedura simplifikata.
            
         
               (5)
            
            
               Għaldaqstant dan il-Protokoll għandu jiġi approvat.
            
         ADOTTA DIN ID-DEĊIŻJONI:
   Artikolu 1
   Il-Protokoll bejn l-Unjoni Ewropea u r-Repubblika tal-Kap Verde li jistabbilixxi l-opportunitajiet tas-sajd u l-kontribuzzjoni finanzjarja previsti mill-Ftehim ta' Sħubija dwar is-Sajd bejn il-Komunità Ewropea u r-Repubblika tal-Kap Verde huwa b'dan approvat f'isem l-Unjoni.
   Artikolu 2
   Il-President tal-Kunsill għandu jipproċedi, f'isem l-Unjoni, bin-notifika prevista fl-Artikolu 16 tal-Protokoll.
   Artikolu 3
   Soġġett għad-dispożizzjonijiet u l-kundizzjonijiet stabbiliti fl-Anness għal din id-Deċiżjoni u fl-Artikolu 9 tal-Ftehim, il-Kummissjoni hija b'dan awtorizzata tapprova, f'isem l-Unjoni, l-emendi li jsiru fil-Protokoll fi ħdan il-Kumitat Konġunt.
   Artikolu 4
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fil-Lussemburgu, il-5 ta' Ottubru 2015.
      
         
            Għall-Kunsill
         
         
            Il-President
         
         N. SCHMIT
      
   
   
      (1)  Ir-Regolament tal-Kunsill (KE) Nru 2027/2006 tad-19 ta' Diċembru 2006 dwar il-konklużjoni tal-Ftehim ta' Sħubija fis-settur tas-sajd bejn il-Komunità Ewropea u r-Repubblika ta' Kap Verde (ĠU L 414, 30.12.2006, p. 1).
   
      (2)  ĠU L 181, 9.7.2011, p. 2.
   
      (3)  Id-Deċiżjoni tal-Kunsill 2014/948/UE tal-15 ta' Diċembru 2014 dwar l-iffirmar, f'isem l-Unjoni Ewropea, u l-applikazzjoni provviżorja tal-Protokoll bejn l-Unjoni Ewropea u r-Repubblika tal-Kap Verde li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija fis-settur tas-Sajd bejn il-Komunità Ewropea u r-Repubblika tal-Kap Verde (ĠU L 369, 24.12.2014, p. 1).
   
      ANNESS
      
         Ambitu tas-setgħat u l-proċedura għall-istabbiliment tal-pożizzjoni tal-Unjoni fi ħdan il-Kumitat Konġunt
      
      
                  1.
               
               
                  Il-Kummissjoni hija awtorizzata tinnegozja mar-Repubblika tal-Kap Verde meta jkun jixraq u, sakemm tikkonforma mal-punt 3 ta' dan l-Anness, għandha tapprova l-modifiki għall-Protokoll fir-rigward tal-kwistjonijiet li ġejjin:
                  
                              (a)
                           
                           
                              reviżjoni tal-opportunitajiet tas-sajd, li taġġusta proporzjonalment il-kontribuzzjoni finanzjarja u tagħmel l-emendi meħtieġa, f'konformità mal-Artikolu 5 tal-Protokoll;
                           
                        
                              (b)
                           
                           
                              deċiżjoni dwar ir-regoli marbuta tal-appoġġ settorjali f'konformità mal-Artikolu 3 tal-Protokoll;
                           
                        
                              (c)
                           
                           
                              adattament tad-dispożizzjonijiet li jirregolaw l-attivitajiet tas-sajd u r-regoli għall-implimentazzjoni tal-Protokoll u l-Annessi għalih f'konformità mal- Artikolu 5(2) tal-Protokoll;
                           
                        
                              (d)
                           
                           
                              adozzjoni tal-miżuri għall-ġestjoni sostenibbli tar-riżorsi tas-sajd li jolqtu l-attivitajiet tal-bastimenti tas-sajd tal-Unjoni, f'konformità mal- Artikolu 4(4) u (6) tal-Protokoll.
                           
                        
            
                  2.
               
               
                  Fi ħdan il-Kumitat Konġunt stabbilit skont l-Artikolu 9 tal-Ftehim, l-Unjoni għandha:
                  
                              (a)
                           
                           
                              taġixxi skont l-għanijiet li hija ssegwi fi ħdan il-qafas tal-Politika Komuni tas-Sajd;
                           
                        
                              (b)
                           
                           
                              tikkonforma mal-Konklużjonijiet tal-Kunsill tad-19 ta' Marzu 2012 dwar Komunikazzjoni dwar id-dimensjoni esterna tal-Politika Komuni tas-Sajd;
                           
                        
                              (c)
                           
                           
                              tippromwovi pożizzjonijiet li huma kompatibbli mar-regoli rilevanti adottati mill-Organizzazzjonijiet Reġjonali tal-Ġestjoni tas-Sajd.
                           
                        
            
                  3.
               
               
                  Meta huwa previst li tiġi adottata deċiżjoni dwar modifiki għall-Protokoll, kif hemm referenza fil-punt 1, waqt laqgħa tal-Kumitat Konġunt, għandhom jittieħdu l-passi meħtieġa sabiex il-pożizzjoni li għandha tiġi espressa f'isem l-Unjoni tqis l-informazzjoni statistika, bijoloġika u dik rilevanti oħra l-aktar reċenti mibgħuta lill-Kummissjoni.
                  Għal dan il-għan u abbażi ta' dik l-informazzjoni, is-servizzi tal-Kummissjoni għandhom jibagħtu dokument ta' tħejjija li jistabbilixxi d-dettalji tal-pożizzjoni prevista tal-Unjoni, fi żmien suffiċjenti qabel il-laqgħa rilevanti tal-Kumitat Konġunt, lill-Kunsill jew lill-korpi preparatorji tiegħu għall-kunsiderazzjoni u l-approvazzjoni.
                  Fir-rigward tal-kwistjonijiet imsemmija fil-punt 1(a), il-Kunsill għandu japprova l-pożizzjoni tal-Unjoni permezz ta' maġġoranza kwalifikata ta' voti. Fil-każijiet l-oħra, il-pożizzjoni prevista tal-Unjoni mogħtija fid-dokument ta' tħejjija għandha titqies li tkun ġiet approvata, sakemm għadd ta' Stati Membri li jkun daqs minoranza li timblokka ma joġġezzjonax għaliha waqt laqgħa tal-korp preparatorju tal-Kunsill jew fi żmien għoxrin jum mill-wasla tad-dokument ta' tħejjija, skont liema minnhom jiġi l-ewwel. F'każ li jkun hemm xi oġġezzjoni, il-kwistjoni għandha tintbagħat lill-Kunsill.
                  Jekk, matul laqgħat ulterjuri, inkluż dawk fuq il-post, ma jkunx jista' jintlaħaq qbil sabiex il-pożizzjoni tal-Unjoni tqis l-elementi l-ġodda, il-kwistjoni għandha tintbagħat lill-Kunsill jew lill-korpi preparatorji tiegħu.
                  Il-Kummissjoni hija mistiedna tieħu l-passi meħtieġa, fi żmien debitu, bħala segwitu għad-deċiżjoni tal-Kumitat Konġunt, inkluż, meta xieraq, tippubblika d-deċiżjoni rilevanti f'Il-Ġurnal Uffiċjali tal-Unjoni Ewropea u tippreżenta kwalunkwe proposta meħtieġa għall-implimentazzjoni ta' dik id-deċiżjoni.